作者:汪莘
標題:沁園春
內容:春至傷春，秋至悲秋，誰在華胥。嘆謫仙才氣，飛揚拔扈，淵明何事，慷慨欷歔。自我少年，如今晚境，行半人間真有餘。都休問，且一觴一詠，吾愛吾廬。南皋境界何如。舍明月清風誰與居。望蓬山路杳，萬株翠檜，方壺門掩，四面紅蕖。中有佳人，綽如姑射，一炷清香滿太虛。塵寰外，被鳴鸞報客，飛鶴傳書。